Oudtshoorn droogterampgebied | George Herald
Editor Hannes Visser, Oudtshoorn Courant | Friday, 10 August 2018, 08:08
Met die Raubenheimerdam tans op slegs 30% waarvan 'n gedeelte dooie water is, staar Oudtshoorn 'n waterkrisis in die gesig.
OUDTSHOORN NUUS - Met die Raubenheimerdam op slegs 30%, verwagte buitengewone hoë temperature en ondergemiddelde reën vir die volgende ses maande staar Oudtshoorn en die omgewing 'n waterkrisis in die gesig.
Dit het die stadsraad genoop om Woensdag tydens 'n spesiale raadsvergadering eenparig te besluit om aansoek te doen om die Groter Oudtshoorn tot droogterampgebied te verklaar.
Gerhard Otto, hoof van Eden-rampbestuur, het tydens 'n voorlegging aan die raad 'n donker prentjie geskets en sy kommer uitgespreek dat Oudtshoorn glad nie 'n "Plan B vir droogte" het nie.
"Munisipaliteite soos Knysna en George het planne in plek, maar dit is vir my kommerwekkend dat Oudtshoorn tot nou nie een gehad het nie." Hy het gesê hy is bly dat daar nou indringend na maatreëls gekyk word en dat 'n droogtekomitee op die been gebring is. Ingenieurs van die Wes-Kaapse regering het ook die vergadering bygewoon en insette gelewer.
Volgens Otto het Oudtshoorn nog water vir ongeveer 100 dae, maar amptenare van die munisipaliteit het gesê as mense omsigtig met water te werk gaan en besparingsmaatreëls streng nagekom word, is daar water vir ongeveer 160 dae indien dit nie intussen reën nie. Daar moet ook in gedagte gehou word dat die onderste gedeelte van die 30% in die Raubenheimerdam sogenaamde 'dooie water' is, wat nie gebruik kan word nie.
Colan Sylvester, uitvoerende burgemeester van Oudtshoorn en Allen Paulse, munisipale bestuurder, het na afloop van die vergadering die media te woord gestaan. "Ons wil nie paniek saai deur terme soos 'Dag Zero' te gebruik nie, maar dit is uiters belangrik dat elke inwoner besef ons het waternood en dat elkeen 'n verantwoordelikheid om die dorp en sy omliggende gebiede deur die krisis te dra.